Foto: FAH

UČENICI Srpske pravoslavne opće gimnazije u Zagrebu napadnuti su kamenjem od strane grupe vršnjaka iz obližnje zagrebačke škole, a razbijeno i staklo na ulaznim vratima zgrade mitropolita zagrebačko-ljubljanskog Porfirija, javlja N1.



Do izgreda je došlo 6. studenog, kada su učenici Srpske pravoslavne opće gimnazije dolazili na nastavu. Nitko od učenika nije povrijeđen, a napadu je prethodilo vrijeđanje na nacionalnoj osnovi u autobusu javnog prijevoza, koje se nastavilo gađanjem kamenjem na ulici i po ulasku u dvorište Gimnazije.



O svemu je obaviještena i policija, kojoj je ustupljen materijal zabilježen kamerama video-nadzora škole, ali i druge nadležne ustanove.



"Uz učinjenu materijalnu štetu, posljedica ovakvog brutalnog napada je strah i uznemirenost učenika", navodi se u priopćenju SPC.

Ravnatelj: Napadi nisu rijetkost

Slobodan Lalić, ravnatelj Srpske pravoslavne opće gimnazije, za N1 je kazao kako incidenti ovog tipa, nažalost, nisu rijetkost.

Tekst se nastavlja ispod oglasa

"Takvi incidenti se dešavaju, ali mi kao škola obavještavamo samo nadležne institucije o tome - Ministarstvo unutarnjih poslova, Gradski ured za obrazovanje, Centar za socijalnu skrb. Ovaj puta to nije bio samo sukob među djecom, nego su razbili i ulazna vrata. Ranije nismo to davali u medije - nismo ni sada, to je učinio SPC - jer mi se nadamo da će to rješavati službe koje to imaju za zadatak", kazao je, dodajući kako se vršnjački napadi poput ovoga događaju često.

"Dosta često, no, ne bih o tome u detalje, jer o tome redovno obavještavamo nadležne institucije". U zadnjih godinu dana, ističe, nije bilo ozlijeđenih.



"Ovaj je napad započeo u autobusu, a tamo je bilo i odraslih koji, nažalost, nisu bili voljni da zaštite naše učenike", zaključuje.